BEGRUNDELSE

1.BAGGRUND FOR FORSLAGET

•Forslagets begrundelse og formål

Ved Rådets forordning (EU) 2020/672 ("SURE-forordningen") fastsættes den retlige ramme for Unionens finansielle støtte til medlemsstater, der oplever eller er i alvorlig risiko for en alvorlig økonomisk forstyrrelse som følge af covid-19-udbruddet. Støtten inden for rammerne af SURE har primært til formål at finansiere arbejdsfordelingsordninger eller lignende foranstaltninger, der tager sigte på at beskytte arbejdstagere og selvstændige og dermed mindske forekomsten af arbejdsløshed og indkomsttab, samt, som supplement, med henblik på finansiering af visse sundhedsrelaterede foranstaltninger, navnlig på arbejdspladsen.

Den 7. august 2020 anmodede Letland om finansiel støtte fra Unionen, og den 25. september 2020 tildelte Rådet ved gennemførelsesafgørelse (EU) 2020/1351 finansiel støtte til Letland med henblik på at supplere landets nationale indsats for at imødegå virkningerne af covid-19-udbruddet og håndtere udbruddets socioøkonomiske konsekvenser for arbejdstagere og selvstændige.

Den 11. marts 2021 anmodede Letland på ny om finansiel støtte fra Unionen inden for rammerne af SURE-forordningen. Som følge af denne anmodning blev Rådets gennemførelsesafgørelse (EU) 2020/1351 ændret ved Rådets gennemførelsesafgørelse (EU) 2021/677 af 23. april 2021.

Den 6. oktober 2022 anmodede Letland for tredje gang om finansiel støtte fra Unionen inden for rammerne af SURE-forordningen.

I henhold til SURE-forordningens artikel 6, stk. 2, har Kommissionen hørt de lettiske myndigheder med henblik på at kontrollere, om der er sket en pludselig og kraftig stigning i de faktiske og planlagte udgifter, der er direkte forbundet med de arbejdsmarkedsforanstaltninger og sundhedsrelaterede foranstaltninger, Letland har truffet som reaktion på covid-19-pandemien. Dette vedrører navnlig eksisterende foranstaltninger, der er omhandlet i Rådets gennemførelsesafgørelse (EU) 2020/1351:

anvendelsesområdet for den eksisterende kompensationsordning for arbejdstageres ledighed udvides på forskellige måder: i) ordningen udvides til at omfatte personer, der er beskæftiget i skønhedsindustrien, ii) personer, der har ændret deres skattemæssige behandling fra 2021, bliver berettigede til støtte, iii) betingelserne for støtteberettigelse forbedres for patentbetalere og iv) de støtteberettigede får mulighed for at vælge mellem to kriterier for støtteberettigelse, når de ansøger om støtte. Ved ordningen ydes der kompensation til hjemsendte arbejdstagere eller selvstændige på 50 % eller 70 % af deres løn eller indkomst, afhængigt af hvilken skatteordning de hører under. Der ydes mindst 500 EUR og højst 1 000 EUR i støtte pr. arbejdstager pr. kalendermåned. Ordningen gælder for virksomheder, selvstændige og personer, der betaler licensafgift, hvis indkomst fra erhvervsmæssig virksomhed i gennemsnit er faldet med mindst 20 % i forhold til perioden august-oktober 2020

(b)til kompensationsordningen for arbejdstageres ledighed er knyttet et eksisterende børnetillæg til arbejdstagere, hvorunder der ydes supplerende støtte til hjemsendte arbejdstagere, der har børn, over for hvilke der består forsørgerpligt. Tillægget udgør 50 EUR pr. måned pr. barn

(c)en eksisterende ordning for løntilskud forlænger støtteperioden indtil den 28. februar 2022, udvider anvendelsesområdet for støtteberettigelse ved at give de støtteberettigede mulighed for at vælge mellem to kriterier for støtteberettigelse, når de ansøger om støtte, fjerner risikoen for overkompensation, præciserer begrænsningerne for støtteberettigelse for patentbetalere samt begrænser berettigelsen til støtte for perioden oktober 2021-februar 2022 til personer, der er indehavere af et covid-19-certifikat, som attesterer vaccination mod covid-19 eller overstået covid-19-infektion. Støtten ydes til arbejdsgivere, som oplever et fald i indkomsten fra erhvervsmæssig virksomhed på mindst 20 %. Ordningen dækker 50 % af den gennemsnitlige månedlige bruttoløn, men udgør dog højst 500 EUR pr. kalendermåned. De støtteberettigede arbejdsgivere er forpligtet til at fastholde de arbejdstagere, de modtager støtte for, i beskæftigelse og til at supplere løntilskuddet, således at arbejdstageren opnår den fulde normale løn

(d)en eksisterende covid-19-relateret ydelse ved sygdom forlænges indtil den 28. februar 2022 og begrænses til personer, der er indehavere af et certifikat, som attesterer vaccination mod covid-19 eller overstået covid-19-infektion, eller som har modtaget en udtalelse om at udsætte vaccination mod covid-19. Staten betaler fulde sygedagpenge til personer, som ikke har kunnet arbejde på grund af kravet om selvisolation eller selvkarantæne, til forskel fra normale tilfælde, hvor en del af ydelsen ved sygdom betales af arbejdsgiveren

(e)en eksisterende foranstaltning, der består af ydelser ved sygdom til forældre og omsorgspersoner, yder støtte til arbejdstagere, der ikke kan fjernarbejde og er nødt til at sørge for pasning af børn under 10 år eller personer med handicap, når skolerne og daginstitutionerne er lukket på grund af covid-19-smitte. Ydelsen udgør 60 % af den støtteberettigedes gennemsnitsløn i de foregående 12 måneder. Den støtteberettigedes arbejdsgiver skal attestere, at vedkommende ikke kan fjernarbejde, og skolen eller kommunen skal bekræfte, at skolen er lukket, eller at der ikke er adgang til dagtilbud

(f)en eksisterende foranstaltning vedrørende sundhedsrelaterede udgifter til personlige værnemidler og andet medicinsk udstyr for at sikre sundhed og sikkerhed for ansatte i den offentlige sektor, navnlig sundhedspersonale

(g)en eksisterende foranstaltning bestående af tillæg til læger og andet medicinsk personale for håndtering af covid-19-krisen, der ydes som belønning for deres arbejde i en situation med særlig høj risiko og stort arbejdspres. Disse tillæg på mellem 20 % og 100 % af månedslønnen overstiger det maksimale niveau for tillæg til offentligt ansatte.

Letland har fremsendt de nødvendige oplysninger til Kommissionen.

Under hensyntagen til den foreliggende dokumentation foreslår Kommissionen, at Rådet vedtager en gennemførelsesafgørelse om at yde finansiel støtte til Letland inden for rammerne af SURE-forordningen til støtte for ovennævnte foranstaltninger.

De sundhedsrelaterede foranstaltninger, som Letland har anmodet om støtte til, herunder den 6. oktober 2022, beløber sig til 70 921 236 EUR.